U-I-157/97
Datum: 2000-03-02T00:00:00.000+01:00
ecli: ECLI:SI:USRS:2000:U.I.157.97
vrsta: občinski predpis
zadeva: ocena ustavnosti in zakonitosti predpisov in drugih splošnih aktov
objavljeno: OdlUS IX, 34 | 02.03.2000
dokument: US19959
akt: Odlok Občine Laško o taksah in povračilih za obremenjevanje okolja (Uradni list RS, št. 39/96)
resitev: ustavitev
izrek: Postopek za preizkus pobude za oceno ustavnosti in zakonitosti Odloka o taksah in povračilih za obremenjevanje okolja v Občini Laško se ustavi.
stavek: Ker pobudnik v roku, ki ga je določilo Ustavno sodišče, ni dal podatkov, potrebnih za nadaljevanje postopka, je bilo treba postopek za preizkus pobude ustaviti.
odlocitev: sklep
geslo: Ustavno sodišče, ustavitev postopka zaradi prenehanja pravnega interesa med postopkom.
Ustavno sodišče, presoja splošnega akta, ki je prenehal veljati med postopkom.
Takse, povračila, za obremenjevanje okolja.
Odvoz odpadkov, cene.
podlaga: Zakon o Ustavnem sodišču (ZUstS), 3. odst. 28. čl.
vlagatelj: Miha Prosen, Laško
datum_vloge: 1997-06-04T22:00:00.000Z
datum_odlocitve: 2000-03-01T23:00:00.000Z

# U-I-157/97

2. 3. 2000

---

S K L E P

Ustavno sodišče je v postopku za preizkus pobude Mihe Prosena iz Laškega na seji dne 2. marca 2000

s k l e n i l o:

Postopek za preizkus pobude za oceno ustavnosti in zakonitosti Odloka o taksah in povračilih za obremenjevanje okolja v Občini Laško (Uradni list RS, št. 39/96) se ustavi.

---

## O b r a z l o ž i t e v

Pobudnik izpodbija Odlok o taksah in povračilih za obremenjevanje okolja v Občini Laško (v nadaljevanju: Odlok).

Odlok naj bi bil objavljen 26. 7. 1996 in je začel veljati petnajsti dan po objavi, uporabljati pa se je začel že 1. 8. 1996, kar je v neskladju s 154. členom Ustave. Po navedbah pobudnika plačujejo takso na ustvarjanje odpadkov po izpodbijanem Odloku zavezanci, ki imajo urejen odvoz odpadkov, in ne vsi, ki dejansko obremenjujejo okolje z odpadki, kar je v neskladju z načelom enakopravnosti in s 63. členom Ustave, ker spodbuja k neenakosti. Taksa naj bi se plačevala od števila članov gospodinjstva, kar pomeni tudi od novorojenčkov, kar predstavlja obliko zlorabe in je v neskladju s 56. členom Ustave. Prihodki iz naslova taks po Odloku naj ne bi bili prihodki lokalne skupnosti, temveč komunalnega podjetja, kar je v neskladju s 148. členom Ustave.

Občina Laško v odgovoru navaja, da je sprejela Odlok o spremembah Odloka o taksah in povračilih za obremenjevanje okolja v Občini Laško (Uradni list RS, št. 63/97 - v nadaljevanju: Odlok o spremembah), s katerim je v celoti razveljavila vse določbe Odloka, ki so se nanašale na takso na ustvarjanje odpadkov.

Kasneje je bil sprejet tudi Odlok o razveljavitvi Odloka o taksah in povračilih za obremenjevanje okolja v Občini Laško (Uradni list RS, št. 18/98), po katerem so prenehale veljati tudi določbe, ki so urejale povračila.

Ker Ustavno sodišče o ustavnosti in zakonitosti predpisov, ki so med postopkom prenehali veljati, praviloma ne odloča (47. člen Zakona o Ustavnem sodišču - Uradni list RS, št. 15/94 - v nadaljevanju: ZUstS), je pobudnika pozvalo, da pobudo, kolikor pri njej še vztraja, dopolni z utemeljitvijo razlogov za oceno predpisa, ki je prenehal veljati.

Pobudnik je pojasnil, da predpis, ki je prenehal veljati, še vedno posega v njegove pravice, pravne interese in pravni položaj, ker nov predpis takse ni ukinil, temveč jo je vključil v ceno odvoza odpadkov. Tudi po novem plačujejo odvoz odpadkov le zavezanci, ki imajo njihov odvoz urejen. Po navedbah pobudnika plačilo še vedno ni odvisno od količine odpadkov, temveč od števila članov gospodinjstva.

Na ponoven poziv Ustavnega sodišča, da pojasni, ali vztraja na vloženi pobudi ali daje pobudo za oceno ustavnosti in zakonitosti Odloka o spremembah, pobudnik ni odgovoril, čeprav je bil opozorjen na posledice.

Ker pobudnik na poziv Ustavnega sodišča ni odgovoril, je Ustavno sodišče postopek ustavilo.

Ustavno sodišče je sprejelo ta sklep na podlagi tretjega odstavka 28. člena ZUstS v sestavi: predsednik Franc Testen ter sodnice in sodniki dr. Janez Čebulj, dr. Zvonko Fišer, dr. Miroslava Geč-Korošec, Lojze Janko, Milojka Modrijan, dr. Mirjam Škrk in dr. Dragica Wedam-Lukić. Odločitev je sprejelo soglasno.

P r e d s e d n i k

Franc Testen